FI Euroopan unionin virallinen lehti C 300/24

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2009/C 300/09

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”FAGIOLO CANNELLINO DI ATINA”

EY-N:o IT-PDO-0005-0681-25.02.2008

SMM ( ) SAN ( X )

1. Nimi:

Fagiolo Cannellino di Atina

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (liitteen II mukaisesti):

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

SAN-tuote ”Fagiolo Cannellino di Atina” on peräisin Phaseulus vulgaris L. -kasvin paikallisen ekotyypin ”Cannellino di Atina” viljelystä. Kulutukseen saatettaessa Fagiolo Cannellino di Atina -pavulla on oltava seuraavat ominaisuudet:

Muoto : munuaisen muotoinen, hieman soikea ja litistynyt Koko : pituus 0,9–1,4 cm, leveys 0,5–0,6 cm Väri : samean valkoinen Siemenkuori : ohut Keskimääräinen paino/100 siementä : 38–50 g Epikarppi : keittämisen jälkeen pehmeä ja suussa sulava Kuivattujen papujen kosteuspitoisuus kulutukseen saatettaessa : ≤ 13 %.

Muista pavuista poiketen Fagiolo Cannellino di Atina on valmis keitettäväksi ilman liottamista.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Kaikkien tuotantovaiheiden on tapahduttava 4 kohdassa rajatulla alueella.

3.6 Viipalointia, raastamista, pakkaamista jne. koskevat erityiset säännöt:

Suojatulla alkuperänimityksellä varustettu Fagiolo Cannellino di Atina on pakattava 4 kohdassa tarkoitetulla maantieteellisellä alueella. Koska tuotetta ei ole käsitelty säilöntäaineilla, kuljetuksesta tuotantoalueen ulkopuolelle saattaisi aiheutua huomattavia lämpötila- ja kosteusvaihteluja, jotka muuttavat tuotteen aistinvaraisia ominaisuuksia ja altistavat sen papupiilokkaan hyökkäyksille, jotka puolestaan tekevät tuotteesta käyttökelvottoman.

Seuraavat pakkaustyypit sallitaan: 250–5 000 g:n pussit tai säkit; tyhjiöpakatut 250–5 000 g:n pussit tai säkit; 250–3 000 g:n rasiat; tyhjiöpakatut 250–3 000 g:n rasiat; edellä tarkoitetut pakkaukset pakastettuina.

3.7 Merkintöjä koskevat erityiset säännöt:

Pakkauksen etiketissä on yhteisön graafisen tunnuksen ja lainsäädännössä edellytettyjen tietojen lisäksi oltava selkein ja luettavin painokirjaimin seuraavat merkinnät: ”Fagiolo Cannellino di Atina” ja kirjainlyhenne ”DOP” (SAN) sekä tuottaja- ja pakkaajayrityksen nimi, toiminimi ja osoite. Etiketissä ei saa olla mitään muita määritteitä, joita ei ole tässä mainittu. Tuotemerkkeihin viittaavat merkinnät ovat kuitenkin sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan; samoin on sallittua ilmoittaa sen tilan nimi, jolla tuote on viljelty, sekä muut totuudenmukaiset ja todennettavissa olevat, yhteisön, jäsenvaltion tai alueen lainsäädännön sallimat maininnat. Nimeä ”Fagiolo Cannellino di Atina” ei saa kääntää muille kielille. Tuotteen logo muodostuu kahdesta samankeskisestä kehästä, joista sisempi on pohjaväriltään oranssi. Siinä on kuvattuna kellanruskea fagiolo cannellino di Atina -papu ja sen alapuolella vihreä lehtiköynnös, jonka keskellä on punainen nauha. Pavun yläpuolella on kokonaan mustalla reunustettu kruunu, jonka sisus on vihreä ja ulkopinta keltainen, ja sen yläpuolella mustin Times New Roman -kirjasimin kirjainlyhenne ”D.O.P.” (SAN). Molemmat kehät on reunustettu ruskealla. Ulommassa kehässä on mustin lihavoiduin Times New Roman -kirjasimin teksti ”Fagiolo cannellino di Atina” ja kehän yläosassa sinisellä pohjalla kolme keltaista tähteä sekä niiden vieressä Italian lipun värit. Logoa voidaan mukauttaa käyttötarkoituksen mukaan.

4. Maantieteellisen alueen tarkka rajaus:

Suojatun alkuperänimityksen ”Fagiolo Cannellino di Atina” tuotantoalue muodostuu seuraavista kunnista Frosinonen maakunnassa: Atina: Settignanon, Obocan, Saccon, Sabinan, S. Marcianon ja Case di Melfan taajamat; Villa Latina: Saccoccian taajama; Picinisco: Di Viton ja Immoglien taajamat; Casalvieri: Guagnon, Casal Delle Molen ja Plauton taajamat; Casalattico: S. Nazzarion ja S. Gennaron taajamat; Gallinaro: Rosaniscon taajama. Alue käsittää Melfa- ja Mollarinojokien sekä niiden sivujokien valuma-alueen.

5. yhteys maantieteelliseen alueeseen:

5.1 Maantieteellisen alueen erityisyys:

Fagiolo Cannellino di Atinan viljelysalueen maaperä on holoseenikaudelta peräisin olevaa sedimentoitunutta tulvamaata. Sora- tai kivikerrostumien päällä oleva pohjamaa on vettä läpäisevää. Morfologisesti ja litologisesti alueella voidaan todeta esiintyvän kukkuloita ja laaksoja, vulkaanisia muodostumia, laavaa ja sen hajoamistuotteita. Maaperän paikallinen määritelmä (focaleti) viittaa tuleen, koska maa on tummaa ja sisältää runsaasti mangaania. Lämpötila vaihtelee pinnankorkeuden mukaan ja laskee harvoin – 2 celsiusasteen alapuolelle talvella eikä ylitä + 25 celsiusastetta kesällä. Alueella tuulee etelästä, ja sen pohjoisosan vuoret suojaavat kylmiltä tuulilta. Sateet keskittyvät pääasiassa syksyyn ja talveen, mutta alueella esiintyy myös kesäsateita, jotka estävät liiallisen kuivuuden heinä- ja elokuussa.

5.2 Tuotteen erityisyys:

Fagiolo Cannellino di Atinan erityispiirteitä ovat makeus, samean valkoinen väri, tyypillinen munuaisen muoto ja ennen kaikkea epikarpin äärimmäinen pehmeys ja suussa sulavuus. Muista pavuista poiketen Fagiolo Cannellino di Atina ei vaadi liottamista ennen keittämistä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

SAN-tuotetta ”Fagiolo Cannellino di Atina” pidetään 4 kohdassa yksilöidyn tuotantoalueen viljelyperinteiden symbolina. Nimitys viittaa maantieteelliseen alueeseen, jolla on perinteisesti harjoitettu laajaa viljelytoimintaa, ja alue vaikuttaa ratkaisevasti ja kiistatta tuotteen erityisyyteen, tunnistettavuuteen ja ainutlaatuisuuteen. Fagiolo Cannellino di Atinan erityispiirteitä ovat makeus, samean valkoinen väri, tyypillinen munuaisen muoto ja ennen kaikkea epikarpin äärimmäinen pehmeys ja suussa sulavuus keitettynä. Muista pavuista poiketen Fagiolo Cannellino di Atina ei vaadi liottamista ennen keittämistä. Nämä ominaisuudet johtuvat sekä ekotyypin erityisyydestä että viljelysmaan koostumuksesta ja rakenteesta. Maaperä (paikallisittain focaleto) on tulvamaata, sisältää runsaasti mangaania, on hyvin vettä läpäisevää ja väriltään tummaa. Kasteluun käytetylle vedelle on ominaista erittäin alhainen, huomattavasti sallitut raja-arvot alittava fosfori- ja typpipitoisuus, mikä on osoitus siitä, että ihmisen toiminta ei ole saastuttanut ympäristöä. Kalsiumin hyvin runsas esiintyminen vaikuttaa tuotteen sisältämien pektiinien määrään. Myös ilmaston kannalta tuotantoalue on erittäin suotuisa Fagiolo Cannellino di Atinan viljelylle. Tuotanto ajoittuu yksinomaan kesään, ja viljely kestää melko lyhyen aikaa, joten kasvaakseen laji tarvitsee melko korkean päivälämpötilan ja suhteellisen alhaisen yölämpötilan. Alueelle ominainen yö- ja päivälämpötilojen välinen vaihtelu vaikuttaa kasvin kehittymiseen ja sitä kautta myös lopputuotteen ominaisuuksiin. Sateet ovat keskittyneet erityisesti syksyyn ja talveen, mutta niitä esiintyy myös kesällä, mikä vähentää viljelyn kannalta haitallista kuivuutta. Inhimillinen tekijä on ratkaiseva hyvälaatuisen tuotteen kannalta. Suuri osa alueen väestöstä harjoittaa taidolla ja antaumuksella Fagiolo Cannellino di Atinan viljelyä käyttäen sukupolvelta toiselle siirtyneitä menetelmiä. Vuosittain tilalla tuotettua siementä varjellaan tarkoin. Alueella, jonka talous- ja työllisyystilanne on erityisen vaikea ja jonka väestö vähenee edelleen, Fagiolo Cannellino di Atinan ”uusi tuleminen” auttaa konkreettisesti parantamaan työllisyyttä. SAN-tuotteesta ”Fagiolo Cannellino di Atina” on olemassa runsaasti historiallista tietoa, ja lukuisissa lähteissä kerrotaan tämän palkokasvin juurtumisesta osaksi paikallista yhteiskuntaelämää. Jo vuonna 1811 Demarco määritteli Fagiolo Cannellino di Atinan laadun erinomaiseksi, ja Cirelli esitti teoksessaan ”Il Regno delle due Sicilie” edustavia tilastotietoja vuoden 1853 maataloustuotannosta mainiten muun muassa, että Fagiolo Cannellino di Atinan vuosituotanto Agro di Atinassa oli 2 500tomoli (tomolo on vanha mittayksikkö, joka Sisiliassa vastasi noin 27,5 litraa). Fagiolo Cannellino di Atina on aina kuulunut olennaisena osana talonpoikien ruokavalioon. Se keitettiin perinteisissä kattiloissa (pignata) ja maustettiin tilkalla oliiviöljyä; aikanaan tämä oli keskipäivän aterian ainoa ruokalaji. Aikakirjamerkintöjen mukaan papuja ei ollut tarkoitettu pelkästään oman perheen kulutukseen ja myyntiin, vaan erittäin arvossapidetyn laatunsa vuoksi myös lahjaksi sukulaisille ja tuttaville. Taloudellisesti Fagiolo Cannellino di Atina on yksi laakson kannattavimmista viljelykasveista, ja nimi on sittemmin siirtynyt myös yleiskieleen ja kaupalliseen terminologiaan; niinpä se mainitaan usein konferensseissa ja lehtiartikkeleissa.

Eritelmän julkaisutiedot:

Hallitus on aloittanut kansallisen vastaväitemenettelyn julkaisemalla 10 päivänä elokuuta. 2007Italian tasavallan virallisen lehden numerossa 185 ehdotuksen suojatun alkuperänimityksen ”Fagiolo Cannellino di Atina” hyväksymiseksi.

Eritelmän täydellinen teksti on saatavissa internetin kautta joko seuraamalla linkkiä:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

tai

menemällä suoraan ministeriön www-sivuston etusivulle (http://www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell’UE [regolamento (CE) n. 510/2006]”.